Петя Дубарова
Брезите

chitanka.info

Брезите се отърсват пак

от синьото мълчание

на своите листа

и тъмни като сенките

във листени обятия

попиват вечерта.

Разрошени от щастие,

те клони омастилени

разтърсват като в бяг

и дръзки като птиците,

плетат гнезда за вятъра

и есенния мрак.

Че слънцето, надменното,

блестящо като бял живак

по рибешки мълчи

и хората, забързани

не виждат красотата и

добрите им очи.

А вечер те отърсват се

от синьото мълчание

на своите листа

и будни като сенките,

и мойте сини сънища,

се сливат с вечерта.

Издание:

Петя Дубарова, „Аз и морето“, издателство „Георги Бакалов“, Варна, 1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.